Arbitrul român Istvan Kovacs va conduce finala Europa League, care se va juca în data de 22 mai, la Dublin, între Atalanta Bergamo şi Bayer Leverkusen, a anunţat, luni, Federaţia Română de Fotbal pe site-ul său oficial.
Din brigada pentru această finală vor face parte şi arbitrii asistenţi Vasile Marinescu şi Ovidiu Artene, precum şi Cătălin Popa, ca arbitru asistent video.
Al patrulea oficial a fost desemnat slovacul Ivan Kruzliak, iar arbitru asistent de rezervă conaţionalul său Branislav Hancko, în timp ce în camera VAR se vor mai afla olandezul Paulus van Boekel, arbitru video, şi compatriotul său Rob Dieperink, suport VAR.
Kovacs a arbitrat şi finala din Europa Conference League din 2022, câştigată de AS Roma cu Feyenoord (1-0), la Tirana.
Istvan Kovacs a fost nominalizat şi între arbitrii care vor oficia la EURO 2024 (14 iunie-14 iulie).
AGERPRES